Inger Marie Bruun-Vierø (RV), 2001-05-23:
Når alkoholen nydes i moderate mængder jævnt fordelt over ugen, er det ikke bare uskadeligt, det kan være gavnligt for helbredet.
Men den helbredsmæssige fordel forsvinder, hvis der drikkes for meget i det daglige, eller hvis alkohol indtages i forbindelse med drukture.
Og hertil kommer ulykker af forskellig art både i trafikken og på arbejdet.
Det er de negative sider af overdreven alkoholindtagelse, vi beskæftiger os med i dag.
Konsekvenserne er mange.
Derfor er der god grund
til at drøfte, hvilke behandlingstilbud der kan og bør tilbydes, når skaden er sket, men i høj grad også, hvordan der kan forebygges, således at en god, moderat alkoholkultur fremmes.
Det siger sig selv, at der også her er behov for en bred og differentieret vifte af behandlingstilbud, både offentlige og private, samt døgn- og dagtilbud.
Alkoholmisbrugere er lige så forskellige som andre mennesker.
De kommer fra forskellige socialgrupper.
Deres familiemæssige forhold er meget forskellige.
Nogle har mistet alle nære relationer, nogle har stadig tilknytning til arbejdsmarkedet, nogle har blandingsmisbrug, nogle er hjemløse etc. etc. Jeg nævner dette for at tydeliggøre behovet for den meget differentierede indsats, men også for at understrege nødvendigheden af, at en behandling kan bestå af mange indsatser, der skal spille sammen.
Ofte er det hele familien, der skal inddrages, fordi alkoholens skadevirkninger rækker ud over den alkoholiserede person, eller fordi familien skal understøtte behandlingen, og ofte er der flere myndigheder og professioner, der skal arbejde sammen.
Det lyder selvfølgeligt, men sådan fungerer det ikke i dag.
Det er fortsat et problem for det offentlige at arbejde ud fra et helhedssyn, at arbejde tværsektorielt og tværfagligt samt at arbejde målrettet og resultatorienteret.
Det har vi allerede været inde på i dag, men jeg synes også, det skal siges her.
Hvad angår forebyggelse,
Vi har for nylig haft en debat om den forebyggende effekt af at hæve grænsen for, hvornår unge kan købe alkohol, til 18 år.
Her spiller holdninger i forhold til kammerater og kærester en afgørende rolle.
Der er ingen tvivl om, at forebyggelsesprogrammer rettet mod unges alkoholindtag skal påbegyndes tidligt, inden at adfærdsmønstret er fastlagt.
Derfor er det vigtigt, hvilke signaler der udsendes fra omgivelserne og fra det officielle Danmark.
Men der er brug for mange flere markeringer, der kan holdningspåvirke børn og unge.
Der er bl.a. brug for en række målrettede kampagner og indsatser over for særligt udsatte grupper, for også her er det sådan, at unge med stor social kompetence og selvværd nok skal klare sig, og at det ikke er dér, krudtet skal spildes.
Det er også vigtigt, at voksne bliver mere bevidste om, at de er rollemodeller for børn og unge, og jeg spørger, som jeg så ofte har gjort: Er det f.eks. nødvendigt, at voksne skal have en bajer i hånden, når de går ned ad Strøget?
Det er til gengæld positivt, at der efterhånden er en alkoholpolitik på de fleste arbejdspladser.
Så ét skridt frem er vi kommet, men det er stadig ømtåligt at skulle tage ansvar for en kollega, som har et alkoholproblem.
Så skal den forebyggende indsats styrkes, handler det om at finde ud af, hvordan folk ændrer holdning og adfærd.
De nemme løsninger findes ikke her.
Siden vores sidste debat har jeg spekuleret på, hvor stor en effekt høje afgifter har på alkoholforbruget.
Jeg har selv ment, at hvis afgifter var høje, drak folk mindre.
I Danmark er vi i top, hvad angår afgifter, og vi er også pænt med, hvad angår alkoholindtagelse.
Det har fået mig til at genoverveje sammenhængen, og jeg mener faktisk ikke, at konklusionen er så entydig, som vi normalt går og siger den er.
Det er ikke for at underdimensionere, at der er en sammenhæng, men jeg tror i virkeligheden, det er alle de andre ting, jeg har været inde på, der er meget mere vigtige.
Jeg betragter ikke debatten som afsluttet, når vi er færdige i dag.
Der er mange alvorlige, uløste problemer, men vi mangler et bedre fundament, for at vi kan komme videre, og derfor afventer Det Radikale Venstre resultatet af det udredningsarbejde, der er i gang.